PMIndiaData/PMIndiaSum huggingface dataset:
पंतप्रधानांवर जगभरातून शुभेच्छांचा वर्षाव

लोकसभा निवडणुकीत मिळवलेल्या अभूतपूर्व यशानंतर पंतप्रधान नरेंद्र मोदी यांना जगभरातल्या नेत्यांचे अभिनंदनाचे फोन येत आहेत. पाकिस्तानचे पंतप्रधान इम्रान खान, मालदीवचे माजी राष्ट्राध्यक्ष मोहम्मद नशीद, नेपाळचे माजी पंतप्रधान माधव नेपाळ यांनी मोदी यांना दूरध्वनीवरुन शुभेच्छा दिल्या आहेत. पंतप्रधानांनी पाकिस्तानच्या पंतप्रधानांना शुभेच्छांबद्दल धन्यवाद दिले. शेजारी प्रथम हे सरकारचे धोरण यापुढेही सुरु राहील असे त्यांनी सांगितले. आशियातील गरीबीचा संयुक्तपणे सामना करण्यासाठी यापूर्वी पाकिस्तानच्या पंतप्रधानांना दिलेल्या प्रस्तावाचेही पंतप्रधानांनी स्मरण केले. या प्रदेशात शांतता, प्रगती आणि समृद्धी निर्माण करण्यासाठी हा भाग दहशतवाद आणि हिंसेच्या सावटातून दूर होत विश्वासाचे वातावरण निर्माण करणे आवश्यक आहे यावर पंतप्रधानांनी भर दिला. मालदीवचे माजी राष्ट्राध्यक्ष मोहम्मद नशीद यांनीही या ऐतिहासिक जनादेशाबद्दल मोदींचे अभिनंदन केले. अलिकडच्या काळात भारत आणि मालदीव यांच्यातले संबंध अधिक दृढ झाल्याचे त्यांनी सांगितले. कट्टरतावाद आणि दहशतवादाशी लढा देण्यासाठी दोन्ही देशांमध्ये सहकार्य आवश्यक आहे असेही ते म्हणाले. पंतप्रधानांनी त्यांचे आभार मानत दोन्ही देशांदरम्यान मजबूत, परस्पर हितसंबंधांचे आणि सर्वंकष भागीदारीचे सहकार्य पुन्हा प्रस्थापित करण्यासाठी आपण कटिबद्ध आहोत असे मोदी म्हणाले. नेपाळचे माजी पंतप्रधान माधव नेपाळ यांनीही मोदी आणि त्यांच्या सर्व पक्षाचे अभिनंदन केले आहे. या देशाच्या विकासासाठी भारतात बहुमताने आलेले सरकार महत्वाचे कार्य करेल अशी ग्वाही पंतप्रधानांनी यावेळी दिली.
मध्य प्रदेशाच्या काही भागात अतिवृष्टी आणि पुरामुळे बाधित झालेल्यांना मदत करण्यासाठी केंद्र सरकार मध्य प्रदेश सरकारसोबत समन्वयाने काम करीत आहे : पंतप्रधान

नवी दिल्‍ली, 4 ऑगस्‍ट 2021 पंतप्रधान नरेंद्र मोदी यांनी सांगितले की मध्य प्रदेशाच्या काही भागात अतिवृष्टी आणि पुरामुळे बाधित झालेल्यांना मदत करण्यासाठी केंद्र सरकार मध्य प्रदेशच्या राज्य सरकारसोबत समन्वयाने काम करीत आहे. पंतप्रधानांनी मध्य प्रदेशचे मुख्यमंत्री शिवराज सिंह चौहान यांच्याशी या संदर्भात संवाद साधला असून राज्यातील परिस्थितीचा आढावा घेतला आहे. पंतप्रधान त्यांच्या ट्वीट संदेशात म्हणाले; “केंद्र सरकार मध्य प्रदेशाच्या काही भागात अतिवृष्टी आणि पुरामुळे बाधित झालेल्यांना मदत करण्यासाठी राज्य सरकारसोबत समन्वयाने काम करीत आहे. मी मध्य प्रदेशचे मुख्यमंत्री शिवराज सिंह चौहान यांच्याशी बोलून राज्यातील परिस्थितीचा आढावा घेतला आहे. त्या भागातील प्रत्येकाच्या सुरक्षिततेसाठी आणि स्वास्थ्यासाठी मी प्रार्थना करत आहे.”
महत्वाची बंदरे प्राधिकरण विधेयक 2016 मध्ये सुधारणा करण्याला केंद्रीय मंत्री मंडळाची मान्यता

संसदेत प्रलंबित असलेल्या, महत्वाची बंदरे प्राधिकरण विधेयक 2016 मध्ये अधिकृत सुधारणा करण्याला केंद्रीय मंत्रिमंडळाने आज मान्यता दिली आहे. या खात्याशी सबंधित संसदीय स्थायी समितीच्या शिफारसींवर आधारित या सुधारणा करण्यात आल्या आहेत. यामध्ये या बाबींचा समवेश आहे- बंदर प्राधिकरण मंडळात, सेवारत कर्मचारी म्हणून कामगार प्रतिनिधींच्या संख्येत वाढ करण्यात आली असून आता ही संख्या दोन करण्यात आली आहे. कर्मचाऱ्याचे हित जोपासण्यासाठी प्रतिनिधित्व करणारा सदस्य तीन वर्षासाठी पदावर राहील मात्र तो सलग दोन पेक्षा जास्त वेळा या पदावर राहू शकणार नाही. त्याच्या निवृत्तीनंतर त्याचे सदस्यत्व आपोआप रद्द होईल. बंदर प्राधिकरण मंडळात स्वतंत्र सदस्यांची संख्या किमान दोन आणि जास्तीत जास्त चार असेल. प्रत्येक महत्वाच्या बंदराचे, मंडळ सबंधित बंदराचा विकास किंवा पायाभूत सुविधांचा आराखडा बंदर ठरविलेल्या मर्यादेत सदर करेल. हा आराखडा स्थानिक अथवा राज्य सरकारच्या नियमावलीपासून स्वतंत्र असेल. हा कायदा अस्तित्वात आल्यानंतर खाजगी- सरकारी भागीदारी प्रकल्पांसाठी, सवलतपात्र प्रकल्प, बाजारपेठ स्थितीनुसार दर निश्चित करू शकेल. या कायद्या अंतर्गत मंडळाच्यावतीने स्वीकारण्यात आलेला निधी, राष्ट्रीयी कृत बँकात उघडण्यात आलेल्या खात्यात अथवा बंदर खात्यात जमा करण्यात येईल. निर्वाचन अधिकारी अथवा कोणत्याही सदस्याला विहित प्रक्रियेनुसार पदच्युत करण्याचा अधिकार केंद्र सरकारकडे राहील. BG / NC
भारतात दीर्घकालीन व्हिसावर वास्तव करणाऱ्या नागरिकांसाठीच्या सुविधांमध्ये वाढ करण्याला केंद्रीय मंत्रिमंडळाची मंजुरी

भारतात दीर्घकालीन व्हिसावर वास्तव करणाऱ्या अफगाणिस्तान, बांग्लादेश आणि पाकिस्तानमधील हिंदू, शीख, बौद्ध, जैन, पारशी आणि ख्रिश्चन या अल्पसंख्यांक समुदायातील नागरिकांसाठीच्या सुविधांमध्ये वाढ करण्याला प्रधानमंत्री नरेंद्र मोदी यांच्या अध्यक्षतेखाली आज नवी दिल्लीत झालेल्या केंद्रीय मंत्रीमंडळाच्या बैठकीत मंजुरी देण्यात आली. भारतातील वास्तव्यादरम्यान त्यांची गैरसोय दूर करण्याच्या दृष्टीने या सुविधा प्रदान करण्याला मंजूरी देण्यात आली. बँकेत खाते उघडणे, स्वत:च्या वास्तव्यासाठी मालमत्तेची खरेदी करणे, स्वरोजगार करणे, वाहनचालक परवाना, पॅनकार्ड तसेच आधारकार्ड क्रमांक प्राप्त करणे, वास्तव्यास असलेल्या राज्य किंवा केंद्रशासित प्रदेशात मुक्त संचार अशा अनेक सुविधा या नागरिकांना प्राप्त होणार आहेत. या व्हिसा धारकांना भारताचे नागरिकत्व प्राप्त करण्यासाठी तीन हजार ते पंधरा हजार रुपये इतके नोंदणी शुल्क द्यावे लागत असे. ते आता शंभर रुपये करण्यात आले आहे. या सुविधा प्रदान करण्यासाठी सात राज्यांमधील 16 जिल्ह्यांच्या जिल्हाधिकाऱ्यांना प्राधिकार देण्यात आले आहेत. महाराष्ट्रासह गुजरात, मध्यप्रदेश, उत्तर प्रदेश, राजस्थान, दिल्ली आणि छत्तीसगढ या राज्यांचा त्यात समावेश आहे. महाराष्ट्रातील मुंबई, ठाणे, पुणे आणि नागपूर येथील जिल्हाधिकाऱ्यांना हे अधिकार प्रदान करण्यात आले आहेत.
आंतरराष्ट्रीय दहशतवाद आणि अमली पदार्थांची तस्करी रोखण्यासाठी भारत आणि बहरीन यांच्यात परस्पर सहकार्य

आंतरराष्ट्रीय दहशतवाद, दोन्ही देशांमधील संघटीत गुन्हे, अमली पदार्थ, नशीले पदार्थ, आक्षेपार्ह रसायने आणि त्यांची दखल घेण्यासंदर्भात भारत आणि बहरीन यांच्यातील कराराला केंद्रीय मंत्रिमंडळानं 6 जानेवारी 2016 रोजी पूर्व कार्योत्तर मंजुरी दिली. दहशतवादाशी संबंधित गुन्हे, दोन्ही देशांमधील संघटीत गुन्हे आणि अमली पदार्थांची तस्करी यासह गुन्ह्यांना प्रतिबंध, त्यांचा तपास, संबंधित कारवाई आणि गुन्हे रोखण्याची प्रक्रिया दोन्ही देशांमध्ये अधिक प्रभावी करणे हा या कराराचा हेतू आहे. या करारामार्फत दोन्ही देशांमधील तपास अधिकारी आणि कायदे यंत्रणा यांच्यातील परस्पर सहकार्य वाढवण्यासाठी एक निश्चित आराखडा तयार होईल. मान्यतेच्या दस्तावेजांचे आदानप्रदान झाल्याच्या तारखेपासून हा सामंजस्य करार अमलात येईल.
राष्ट्रीय आरोग्य मिशनच्या केंद्रीय मंत्रिमंडळाने केले प्रोत्साहन कार्यक्रम समितीचे निर्णय आणि अंतर्गत प्रगतीचे मूल्यांकन

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने राष्ट्रीय आरोग्य मिशन अंतर्गत प्रगती आणि नवीन निर्णयाचा आढावा घेतला. ठळक वैशिष्टये 2017-18 मध्ये मागील पाच वर्षाच्या कार्याचा आढावा घेण्यात आला तो खालीलप्रमाणे – 1) मातृ मृत्यू दरात 2.7 टक्क्यांने घट, हा दर वर्ष 2010-12 च्या 178 आणि वर्ष 2014-16 मध्ये 130 होता. 2) बाल मृतयू दरात वर्ष 2015 ते 18 दरम्यान 8.1 टक्के घट बाल मृत्यू दर वर्ष 2011 मध्ये 44 होता. 3) वर्ष 2011 च्या 55 आणि वर्ष 2016 च्या 39 च्या तुलनेत पाच वर्षाखालील वार्षिक मृत्यू दर वर्ष 15-16 दरम्यान 9.3 टक्के एवढा झाला. 4) एकूण प्रजनन दरात 2011 च्या 55 च्या तुलनेत वर्ष 2016 मध्ये 2.3 टक्के इतकी घट झाली. 5) एकूण प्रजनन दरातील (टीएफआर) वार्षिक चक्रवाढ दराची टक्केवारी वर्ष 2011 ते 16 दरम्यान 1.7 टक्क्याने घटली.
तामिळनाडूचे माजी मुख्यमंत्री डॉ. एम. करुणानिधी यांच्या निधनाबद्दल मंत्रीमंडळाकडून शोक व्यक्त

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाची बैठक झाली आणि यात तामिळनाडूचे माजी मुख्यमंत्री डॉ. एम. करुणानिधी यांच्या निधनाबद्दल शोक व्यक्त करण्यात आला. करुणानिधी यांचे चेन्नईतील कावेरी रुग्णालयात 7 ऑगस्ट 2018 रोजी निधन झाले. मंत्रिमंडळाने त्यांच्या स्मरणार्थ दोन मिनिटे मौन पाळले आणि शोक प्रस्ताव पारित केला. प्रस्तावाचा मसुदा पुढीलप्रमाणे: “मंत्रिमंडळ तमिलनाडूचे माजी मुख्‍यमंत्री डॉ. एम. करुणानिधि यांच्या दुःखद निधनाबद्दल तीव्र शोक व्यक्त करत आहे. त्यांचे 7 ऑगस्ट 2018 रोजी चेन्‍नईतील कावेरी रुग्णालयात निधन झाले होते. त्यांच्या निधनामुळे देशाने एक दिग्‍गज आणि असाधारण नेता गमावला आहे, ज्यांना प्रेमाने ‘कलइगनर’ म्हटले जायचे. त्यांचा जन्‍म 3 जून, 1924 रोजी नागापट्टिनम जिल्ह्यातील थिरुक्‍कुवलई गावात झाला होता. त्यांनी तामिळनाडूच्या राजकारणात त्यांच्या प्रदीर्घ कारकिर्दीत अनेक सार्वजनिक आणि राजकीय दृष्ट्या महत्वाच्या पदांवर काम केले. त्यांनी वयाच्या 33 व्या वर्षी 1957 मधील निवडणुकीत कुलिथलई मतदारसंघातून विजय मिळवत तामिळनाडू विधानसभेत प्रवेश केला. ते 1967 मध्ये तामिळनाडू सरकारमध्ये मंत्री झाले आणि 1969 मध्ये पहिल्यांदा राज्याचे मुख्‍यमंत्री बनले. त्यांनी पाचवेळा तामिळनाडूचे मुख्यमंत्रीपद भूषवले. राजकीय जीवनाव्यतिरिक्त ते तामिळ चित्रपटातील अत्यंत लोकप्रिय पटकथा लेखक होते. त्यांनी द्राविडी चळवळीच्या तत्वांचा प्रसार करण्यासाठी चित्रपट माध्यमाचा वापर केला. डॉ. एम. करुणानिधि लेखन आणि वक्‍तृत्‍व कौशल्यासाठी देखील प्रसिद्ध होते. तामिळ साहित्यातील त्यांचे योगदान अभूतपूर्व आहे त्यात कविता, पटकथा, कादंबऱ्या , आत्मचरित्रे, नाटक, संवाद आणि चित्रपट गीतांचा समावेश आहे. त्यांच्या निधनामुळे तामिळनाडूच्या जनतेने लोकप्रिय नेता गमावला आहे. सरकार आणि संपूर्ण देशाच्या वतीने मंत्रिमंडळ त्यांचे शोकाकुल कुटुंब आणि तामिळनाडूच्या जनतेप्रती शोकभावना व्यक्त करत आहे.”
भारत आणि मलावी दरम्यान प्रत्यार्पण कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि मलावी यांच्यातील प्रत्यार्पण कराराला मंजुरी दिली आहे. हा करार दहशतवादी, आर्थिक गुन्हेगार आणि इतर गुन्हेगारांना मलावीकडून ताब्यात घेण्याच्या प्रक्रियेला मदत करेल.
प्रख्यात गायक भूपिंदर सिंग यांच्या निधनाबद्दल पंतप्रधानांनी शोक व्यक्त केला

पंतप्रधान नरेंद्र मोदी यांनी प्रख्यात गायक भूपिंदर सिंग यांच्या निधनाबद्दल तीव्र शोक व्यक्त केला आहे. ट्वीट संदेशात पंतप्रधान म्हणाले; अनेक दशके संस्मरणीय गाणी देणारे भूपिंदर सिंग जी यांच्या निधनाने दु:ख झाले आहे. त्यांच्या गाण्याने लोकांना भावनिकदृष्ट्या प्रभावित केले आहे. या दु:खाच्या प्रसंगी माझ्या संवेदना त्यांचे कुटुंबीय आणि चाहत्यांबरोबर आहेत. ओम शांती."
ह्युस्टन येथे 22 सप्टेंबरला होणाऱ्या भारतीय समुदायाच्या कार्यक्रमात सहभागी होण्याच्या राष्ट्राध्यक्ष डोनाल्ड ट्रम्प यांच्या निर्णयाचे पंतप्रधानांनी केले स्वागत

अमेरिकेतल्या ह्युस्टन येथे 22 सप्टेंबरला होणाऱ्या भारतीय समुदायाच्या ‘हाऊडी मोदी’ या विशेष कार्यक्रमात अमेरिकेचे राष्ट्राध्यक्ष डोनाल्ड जे ट्रम्प सहभागी होत असल्याच्या वृत्ताबद्दल पंतप्रधान नरेंद्र मोदी यांनी आनंद व्यक्त केला आहे. या कार्यक्रमात अमेरिकेच्या राष्ट्राध्यक्षांचे सहभागी होणे हे भारत आणि अमेरिकेमधील विशेष मैत्रीचे प्रतीक असल्याचे पंतप्रधानांनी म्हटले आहे. राष्ट्राध्यक्ष ट्रम्प यांचा या कार्यक्रमातील सहभाग विशेष असून भारत-अमेरिकेतील द्विपक्षीय संबंधांच्या ताकदीचे महत्व यातून अधोरेखित होत आहे. तसेच भारतीय समुदायाचे अमेरिकी समाज आणि अर्थव्यवस्थेतल्या योगदानाचे महत्वही दर्शवत असल्याचे पंतप्रधानांनी म्हटले आहे. तत्पूर्वी, या कार्यक्रमात डोनाल्ड ट्रम्प यांच्या सहभागाला पुष्टी देणारे पत्रक व्हाईट हाऊसने आज प्रसिद्ध केले. “अमेरिकी आणि भारतीय नागरिकांमधील दृढ संबंध मजबूत करण्याची ही मोठी संधी आहे. जगातील सर्वात जुन्या आणि सर्वात मोठ्या अशा दोन लोकशाहींमधील धोरणात्मक भागीदारीचा पुनरुच्चार या निमित्ताने होत असून ऊर्जा आणि व्यापार संबंध अधिक मजबूत करण्याबाबत चर्चा होईल,” असे सांगून पत्रकात कार्यक्रमाचे महत्व अधोरेखित करण्यात आले आहे. पंतप्रधान नरेंद्र मोदी यांच्यांसाठी ‘टेक्सास इंडिया फोरम’ ने अमेरिकेतल्या टेक्सास प्रांतातील ह्यूस्टन इथल्या एनआरजी स्टेडिअममध्ये ‘हाऊडी मोदी-सामाजिक स्वप्ने, उज्ज्वल भवितव्य’ या कार्यक्रमाचे आयोजन केले आहे. 50 हजारांहून अधिक लोक या कार्यक्रमात सहभागी होण्याची शक्यता आहे.
पंतप्रधानांनी वाहिली  डॉ. राजेंद्र प्रसाद यांच्या जयंतीनिमित्त त्यांना आदरांजली

पंतप्रधान नरेंद्र मोदी यांनी देशाचे पहिले राष्ट्रपती डॉ. राजेंद्र प्रसाद यांच्या जयंतीनिमित्त त्यांना आदरांजली वाहिली. पंतप्रधान म्हणाले,” डॉ. राजेंद्र प्रसाद यांच्या जयंतीनिमित्त मी त्यांना अभिवादन करतो. महत्वाच्या वेळी त्यांनी केलेल्या प्रेरणादायी नेतृत्वासाठी आपला देश त्यांचा सदैव ऋणी राहील. “ ()
इंडिया पोस्ट पेमेंट बँक (आयपीपीबी) स्थापन करायला केंद्रीय मंत्रिमंडळाची मान्यता

टपाल खात्याअंतर्गंत 100 टक्के केंद्र सरकारचे भाग भांडवल असलेली सार्वजनिक कंपनी म्हणून इंडिया पोस्ट पेमेंट बँक (आयपीपीबी)स्थापन करायला केंद्रीय मंत्रिमंडळाने मान्यता दिली. या प्रकल्पासाठी 800 कोटी रुपये खर्च अपेक्षित आहे. देशातील सुमारे 40 टक्के जनता बँक व्यवहार परिक्षेत्राच्या बाहेर आहे. या जनतेसह सर्व नागरिकांना या प्रकल्पाचा लाभ होणार आहे. संपूर्ण देशात टप्प्याटप्प्याने हा प्रकल्प राबवला जाईल. मार्च 2017 पर्यंत आयपीपीबी रिझर्व्ह बँकेकडून बँकिंग परवाना प्राप्त करेल. त्यानंतर सप्टेंबर 2017 पर्यंत देशभरात 650 पेमेंट बँकेच्या शाखातून सेवा उपलब्ध होईल. मोबाईल, एटीएम, तसेच डिजिटल पेमेंटसहित अत्याधुनिक तंत्रज्ञानाने या शाखा टपाल कार्यालयाशी जोडलेल्या राहतील.
पर्यटनाला चालना देण्यासाठी सीमा दर्शन अंतर्गत नदाबेट आणि इतर सीमावर्ती भागांना भेट देण्याचे पंतप्रधानांचे आवाहन

पंतप्रधान नरेंद्र मोदी यांनी पर्यटनाला चालना देण्यासाठी सीमा दर्शन अंतर्गत नागरिकांनी नदाबेट आणि इतर सीमावर्ती भागांना भेट देण्याचे आवाहन केले आहे. केंद्रीय पर्यटन, संस्कृती आणि ईशान्य प्रदेशाचे विकास मंत्री जी किशन रेड्डी यांच्या ट्विटला उत्तर देताना पंतप्रधान म्हणाले; “सीमा दर्शन प्रकल्पाने पर्यटन क्षेत्राला एक नवा आयाम दिला आहे. यामुळे सीमेवर राहणाऱ्यांच्या परिस्थितीशी जुळवून घेण्याच्या वृत्तीचे कौतुक करण्याची संधी मिळते. मी तुम्हा सर्वांना नदाबेट आणि इतर सीमावर्ती भागांना भेट देण्याचे आवाहन करतो…”
रस्ते वाहतूक आणि महामार्ग क्षेत्रात भारत आणि संयुक्त अरब अमिरातीतील द्विपक्षीय सहकार्यासाठी सामंजस्य कराराला मंत्रिमंडळाची मान्यता

रस्ते वाहतूक आणि महामार्ग क्षेत्रात भारत आणि संयुक्त अरब अमिराती यांच्यात द्विपक्षीय सहकार्यासाठी होणाऱ्या सामंजस्य कराराला, पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत मान्यता देण्यात आली. प्रस्तावित सामंजस्य करारामुळे भारत आणि संयुक्त अरब अमिरातीतील सहकार्य, देवाण-घेवाण वृद्धिंगत होणार आहे. तसेच पायाभूत सुविधांच्या विकासातील गुंतवणुकही वाढणार आहे. सुरक्षित, स्वस्त, चांगली आणि पर्यावरणपूरक रस्ते वाहतुकीला चालना मिळायला यामुळे मदत मिळणार आहे. या क्षेत्रात सहकार्यासाठी संस्थात्मक यंत्रणा दोन्ही देशात स्थापन व्हायलाही यामुळे मदत मिळणार आहे. या कराराची काही वैशिष्ट्ये : – • वाहतूक तंत्रज्ञान आणि प्रवाशांसाठी वाहतूक धोरणे तसेच मालवाहतूक या क्षेत्रात माहिती आणि सहकार्याची देवाणघेवाण • रस्ते पायाभूत सुविधांचे नियोजन, प्रशासन आणि व्यवस्थापन रस्ते/महामार्ग बांधणी आणि देखरेखीचे निकष • रस्ते सुरक्षेतील सर्वोत्तम पद्धतींच्या योजनांची, धोरणांची देवाणघेवाण आणि रस्ते अपघातामुळे होणाऱ्या जखमींचे, मृतांचे प्रमाण कमी करण्यासाठी उपाययोजना • टोलसंबंधीच्या सर्वोत्तम पद्धतींची, आधुनिक, यंत्रणा, तंत्रज्ञान, इलेक्ट्रॉनिक टोल जमा यंत्रणा याबाबत माहितीची देवाणघेवाण • रस्ते आणि पूल बांधणीतील सुधारित तंत्रज्ञान व सामग्रीबाबतची देवाणघेवाण, यात संयुक्त संशोधनाचाही समावेश आहे. • लॉजिस्टिक पार्कस उभारण्यासाठी गुंतवणुकीला चालना देणे, वाहतूक गोदामे, मूल्यवर्धित सेवा याबाबत सहकार्य आणि माहितीची देवाणघेवाण इत्यादींचा समावेश आहे.
श्री पेजावर मठाचे श्री विश्वेश तीर्थ स्वामीजी यांच्या निधनाविषयी पंतप्रधानांकडून शोक व्यक्त

उडपी येथील श्री पेजावर मठाचे श्री विश्वेश तीर्थ स्वामीजी यांच्या निधनाबद्दल पंतप्रधान नरेंद्र मोदी यांनी शोक व्यक्त केला आहे. ‘उडपी इथल्या पेजावर मठाचे श्री विश्वेश तीर्थ स्वामीजी कायम लाखो शिष्यांच्या मनात आणि हृदयात राहतील, या सर्वांसाठी ते मार्गदर्शक होते. सेवाभाव आणि अध्यात्मिकतेचे चालते-बोलते ऊर्जा स्थान असलेल्या स्वामीजींनी आयुष्यभर न्यायपूर्ण आणि करुणामय समाज घडवण्यासाठी काम केले. ओम शांती. मला श्री विश्वेश तीर्थ स्वामीजी यांच्याकडून बरच काही शिकण्याची संधी मिळाली, हे माझे सद्‌भाग्य आहे. अलिकडेच गुरुपौर्णिमेच्या पवित्र दिवशी आमची झालेली भेट चिरस्मरणीय ठरली. त्यांच्या असामान्य ज्ञानाचा कायमच सर्वांना लाभ मिळाला. त्यांच्या कोट्यवधी शिष्यांच्या दु:खात मी सहभागी आहे’, असे पंतप्रधानांनी आपल्या शोक संदेशात म्हटले आहे.
देशात ग्रामीण गृहनिर्मितीला प्रोत्साहन देणाऱ्या नवीन योजनेला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने देशातील ग्रामीण भागत गृहनिर्मितीला प्रोत्साहन देणाऱ्या नवीन योजनेला मंजुरी दिली. या योजनेअंतर्गंत, सरकार व्याजावर अनुदान देणार आहे. प्रधानमंत्री आवास योजनेअंतर्गत (ग्रामीण) समाविष्ट नसणाऱ्या प्रत्येक ग्रामीण कुटुंबाला व्याजावरील अनुदान उपलब्ध असेल. या योजनेमुळे ग्रामीण भागातील लोकांना नवीन घरे बांधता येतील किंवा त्यांच्या सध्याच्या घरात सुधारणा करता येतील. या योजनेअंतर्गत कर्ज घेणाऱ्या लाभार्थ्याला 2 लाख रुपयांपर्यंतच्या कर्जासाठी व्याजावरील अनुदान मिळेल. राष्ट्रीय गृहनिर्माण बँक या योजनेची अंमलबजावणी करेल. सरकार राष्ट्रीय गृहनिर्माण बँकेला 3 टक्के व्याज अनुदान देईल जे पुढे प्राथमिक वित्तीय संस्थांना (अनुसूचित व्यावसायिक बँका, एनबीएफसी वगैरे) दिले जाईल. यामुळे लाभार्थ्याला भराव्या लागणाऱ्या समान मासिक हफ्त्यात घट होईल. या नवीन योजनेमुळे ग्रामीण भागातील तयार घरांची संख्या वाढेल तसेच ग्रामीण गृहनिर्माण क्षेत्रात रोजगाराच्या संधी निर्माण होतील.
पंतप्रधानांचा वडनगर दौरा, इंद्रधनुष्य अभियानाचे उद्‌घाटन सार्वजनिक सभेलाही केले संबोधित

पंतप्रधान नरेंद्र मोदी यांनी आज त्यांचे मूळ गाव, गुजरातमधील वडनगर येथे भेट दिली. पंतप्रधान पदाचा कार्यभार स्वीकारल्यानंतर त्यांचा हा वडनगरला पहिलाच दौरा होता. वडनगरमधल्या नागरिकांनी रस्त्यावर दुतर्फा गर्दी करुन पंतप्रधानांचे स्वागत केले. त्यानंतर पंतप्रधानांनी हटकेश्वर मंदिरात पूजा केली. त्यांच्या शाळेलाही त्यांनी भेट दिली. त्यानंतर पंतप्रधानांनी वडनगर येथील जीएमईआरएस वैद्यकीय महाविद्यालयाला भेट दिली. या महाविद्यालयाच्या सेवेविषयी माहिती देणाऱ्या कोनशिलेचेही त्यांच्या हस्ते अनावरण झाले. पंतप्रधानांनी यावेळी विद्यार्थ्यांशीही संवाद साधला. पंतप्रधानांच्या हस्ते इंद्रधनुष्य या लसीकरण मोहिमेच्या शेवटच्या टप्प्याचा शुभारंभ झाला. लसीकरणाची मोहिम पूर्ण करण्यासाठी या शेवटच्या टप्प्यात काम केले जाईल. या टप्प्यात नागरी भागांचे ज्या ठिकाणी लसीकरण कमी झाले आहे अशा भागांवर भर दिला जाईल. त्याशिवाय पंतप्रधानांनी यावेळी आयएमटीसीएचओ या मोहिमेचा शुभारंभ करत आरोग्य सेवकांना ई-टॅबलेटस्‌चे वाटप केले. या मोहिमेंतर्गंत, आशा कार्यकर्त्यांच्या कामात सुधारणा करण्यासाठी मोबाईल फोन ॲप्लिकेशन तयार करण्यात आले आहे. त्याशिवाय मोदी यांच्या हस्ते काही विकास कामांचेही उद्‌घाटन झाले. सभेला जमलेल्या मोठया समुदायाला पंतप्रधानांनी संबोधित केले. पंतप्रधान म्हणून या आपल्या गावात हा पहिलाच दौरा असून नागरिकांच्या स्वागतानी आपल्याला अतिशय आनंद झाला आहे, अशा भावना त्यांनी व्यक्त केल्या. मी आज आयुष्यात जे काही मिळवले आहे ते याच भूमीत माझ्यावर झालेल्या संस्कारांमुळे ! असेही पंतप्रधान म्हणाले. तुम्हा सर्वांचे आर्शीवाद घेऊन मी इथून परत जातो आहे आणि मी तुम्हाला वचन देतो की, देशासाठीही मी आणखी कठोर परिश्रम करेन. आरोग्य क्षेत्र, विशेषत: इंद्रधनुष्य अभियानाचा शुभारंभ करण्याची संधी मिळाल्याबद्दल त्यांनी आनंद व्यक्त केला. गरीब आणि सर्वसामान्यांना वैद्यकीय सुविधांचा फायदा व्हावा यासाठी सरकार अविरत काम करत असून त्याचाच भाग म्हणून सरकारने स्टेंटच्या किंमती कमी केल्या आहेत याचा त्यांनी उल्लेख केला. वैद्यकीय विद्यार्थ्यांसोबत झालेल्या संवादाचा उल्लेख करत समाजाची सेवा करणारे अधिकाधिक डॉक्टर्स आज देशाला हवे आहेत, असे पंतप्रधान म्हणाले.
मुद्रा कर्जासाठी पत हमी निधी निर्मितीला केंद्रीय मंत्रिमंडळाची मंजुरी

मुद्रा कर्जासाठी पत हमी निधी निर्माण करायला केंद्रीय मंत्रिमंडळानं 6 जानेवारी रोजी मंजुरी दिली. भारतीय लघु उद्योग विकास बँक तथा SIDBI चे संपूर्ण स्वामित्व असणारी अंगभूत संस्था म्हणून मायक्रो युनीट्स डेव्हलपमेंट रिफायनान्स एजन्सीचे मुद्रामध्ये रुपांतरण करण्यालाही मंत्रिमंडळाने मंजुरी दिली. मुद्रा पत हमी निधी प्राधान्याने सुक्ष्म आणि लघु एककांना 1,00,000 कोटी रुपयांपेक्षा अधीक हमीचे कर्ज देणे अपेक्षित आहे. बँका, एनबीएफसी, एमएफआय, अन्य वित्तीय संस्था अशा सदस्य देय संस्थांसाठी पतपुरवठा प्राप्त करण्यातील धोके कमी करण्याच्या उद्देशाने 8 एप्रिल 2015 पासून प्रधानमंत्री मुद्रा योजनेअंतर्गत कर्जाची हमी देण्याकरिता पत हमी निधीची स्थापना करण्यात आली आहे. द नॅशनल क्रेडीट गॅरेंटी ट्रस्ट कंपनी लिमिटेड, ही पूर्णपणे भारत सरकारचे स्वामित्व असणारी कंपनी, या निधीची विश्वस्त असेल. या योजनेअंतर्गत खाते तत्त्वावर खात्यातील रकमेच्या तफावतीतील कमाल 50 टक्के रकमेची हमी पुरविली जाईल. केंद्र सरकारने निर्धारित केलेल्या अन्य कोणत्याही कामगिरीव्यतिरिक्त फेर वित्त पुरवठा संचलने आणि पोर्टल व्यवस्थापन, माहिती विश्लेषणावर लक्ष केंद्रीत करण्यासाठी सहाय्य उपलब्ध करुन देण्याचे काम मुद्रा बँक करेल.
पंतप्रधानांची युक्रेनचे राष्ट्राध्यक्ष वोलोदिमीर झेलेन्स्की यांच्याशी दूरध्वनीवरून चर्चा

नवी दिल्‍ली, 26 डिसेंबर 2022 पंतप्रधान नरेंद्र मोदी यांनी आज युक्रेनचे राष्ट्राध्यक्ष वोलोदिमीर झेलेन्स्की यांच्याशी दूरध्वनीवरून चर्चा केली. भारताकडे यावर्षी जी-20 समूहाच्या अध्यक्षपदाची जबाबदारी आल्याबद्दल युक्रेनच्या राष्ट्राध्यक्षांनी शुभेच्छा दिल्या. अन्न तसेच उर्जा सुरक्षा यांसारख्या मुद्द्यांसह, विकसनशील देशांच्या विविध समस्या जगासमोर मांडण्यासोबत भारताने जी-20 समूहाच्या अध्यक्षपदावरून अधिक प्राधान्य दिलेल्या विषयांबाबत पंतप्रधान मोदी यांनी झेलेन्स्की यांना माहिती दिली. दोन्ही देशांदरम्यान द्विपक्षीय सहकार्य अधिक बळकट करण्यासाठीच्या संधींवर दोन्ही नेत्यांनी सविस्तर चर्चा केली. यावर्षीच्या सुरुवातीला युद्धसदृश परिस्थितीमुळे मायदेशी परत यावे लागलेल्या भारतीय विद्यार्थ्यांचे युक्रेनमधील शिक्षण यापुढेही सुरळीतपणे सुरु राहण्यासाठी आवश्यक व्यवस्था करण्याची विनंती पंतप्रधान मोदी यांनी युक्रेनच्या अधिकाऱ्यांना केली. युक्रेनमध्ये अजूनही सुरु असलेल्या संघर्षाबाबत दोन्ही नेत्यांनी विचारांचे आदानप्रदान केले. तेथील संघर्ष तात्काळ संपुष्टात येण्यासाठी मोदी यांनी केलेल्या आवाहनाचा त्यांनी यावेळी पुनरुच्चार केला आणि ते म्हणाले की, या संघर्षातील दोन्ही बाजूंनी त्यांच्या मतभेदांवर कायमस्वरूपी उपाय शोधण्यासाठी चर्चा आणि राजनैतिक संबंधांचा मार्ग अनुसरावा. शांतता प्रस्थापित करण्यासाठी सुरु असलेल्या कोणत्याही प्रयत्नांना भारताचा नेहमीच पाठींबा असेल असे सांगत पंतप्रधान मोदी यांनी, या संघर्षामुळे प्रभावित झालेल्या नागरिकांना मानवतावादी दृष्टीकोनातून पाठबळ पुरविण्याप्रती भारत नेहमीच कटिबद्ध असेल अशी ग्वाही दिली.
पंतप्रधानांनी हुतात्मा भगतसिंह यांना जयंती दिनी वाहिली आदरांजली

नवी दिल्‍ली, 28 सप्‍टेंबर 2021 पंतप्रधान नरेंद्र मोदी यांनी हुतात्मा भगतसिंह यांना जयंती निमित्त आदरांजली वाहिली आहे. ट्वीट संदेशात पंतप्रधानांनी म्हटले आहे; "स्वातंत्र्य संग्रामातील महान सेनानी हुतात्मा भगत सिंह यांना जयंतीनिमित्त विनम्र श्रद्धांजली. शूरवीर भगतसिंह प्रत्येक भारतीयाच्या हृदयात वसले आहेत. त्यांच्या साहसी त्यागामुळे असंख्य देशवासीयांच्या मनात देशभक्तीची ठिणगी पेटली. जयंती प्रसंगी मी त्यांना नमन करतो आणि त्यांच्या उदात्त आदर्शांचे स्मरण करतो. "
महाराष्ट्रातल्या रस्ते अपघाताबद्दल पंतप्रधानांकडून दु:ख व्यक्त

पंतप्रधान नरेंद्र मोदी यांनी महाराष्ट्रातील नाशिक येथे झालेल्या भयंकर अपघताबाबत शोक व्यक्त केला. या अपघातात जवळपास 20 लोकांचा मृत्यु झाला असण्याची संभावना असल्याचे पंतप्रधानांनी त्यांच्या ट्विटमध्ये म्हटले आहे. हा दुर्देवी अपघात असून या अपघातातील मृतांच्या कुटुंबियांच्या दुःखात मी सामील आहे. जखमी झालेल्या प्रवाशांच्या प्रकृतीत त्वरित सुधारणा होवो ही ईश्वर चरणी प्रार्थना.
पंतप्रधानांनी राष्ट्रीय मतदान दिनानिमित्त नागरिकांना शुभेच्छा दिल्या

पंतप्रधान नरेंद्र मोदी यांनी राष्ट्रीय मतदार दिनानिमित्त नागरिकांना शुभेच्छा दिल्या आहेत. निवडणुका लोकशाहीचा सोहळा असल्याचे सांगून पंतप्रधानांनी प्रत्येक पात्र मतदारांना आपला हक्क बजावण्याचे आवाहन केले तसेच युवकांना वयाची 18 वर्षे पूर्ण केल्यांनतर मतदार म्हणून नोंदणी करण्याचे आवाहन त्यांनी केले आहे. पंतप्रधान म्हणाले, “राष्ट्रीय मतदार दिनाच्या तुम्हा सर्वांना शुभेच्छा. निवडणूक आयोगालाही शुभेच्छा देतो आणि आपल्या लोकशाहीत त्यांच्या महत्वपूर्ण भूमिकेला सलाम करतो. निवडणुका लोकशाहीचा सोहळा आहे. त्या जनतेची इच्छा पोहोचवण्याचे काम करतात, जे लोकशाहीत महत्वाचे आहे. मी प्रत्येक पात्र मतदाराला मतदानाचा हक्क बजावण्याचे आवाहन करतो आणि माझ्या तरुण मित्रांना देखील आवाहन करतो कि त्यांनी वयाची 18 वर्षे पूर्ण केल्यानंतर मतदार म्हणून नोंदणी करावी.”